TOA กำไร 9 เดือนลด 4% ยอดขายชะลอตัว มั่นใจ Q4 ดีมานด์ฟื้น
TOA กำไร 9 เดือนลด 4% ยอดขาย-กำไรชะลอตัว มั่นใจ Q4 ดีมานด์ฟื้นภายหลังการผ่อนคลายความเข้มงวดของมาตรการควบคุมโรคต่างๆและการเปิดประเทศหนุน
12 พ.ย. 2564

นายจตุภัทร์ ตั้งคารวคุณ ประธานเจ้าหน้าที่บริหาร บริษัท ทีโอเอ เพ้นท์ (ประเทศไทย) จำกัด (มหาชน) หรือ TOA เปิดเผยว่า ยอดขาย 9 เดือนแรกของปี 2564 เป็นเงิน 12,899 ล้านบาท เติบโตขึ้นถึง 6% โดยไตรมาส 3/2564 บริษัทฯ มียอดขาย 3,980 ล้านบาท ลดลง 1% (เมื่อเทียบกับช่วงเดียวกันของปีก่อน) ทั้งนี้จากการแพร่ระบาดของโควิด-19 ที่มีผลกระทบในวงกว้าง รวมถึงการยกระดับมาตรการป้องกันการแพร่ระบาดของโควิด-19 ที่เข้มงวดขึ้น เพื่อให้สอดคล้องกับสถานการณ์ ทำให้ร้านโมเดิร์นเทรดบางสาขาต้องปิดการขาย ในขณะที่ร้านค้าสีและร้านโมเดิร์นเทรดที่ยังเปิดดำเนินการอยู่ต้องถูกลดชั่วโมงการขายลง  รวมไปถึงยอดขายของบริษัทย่อยในประเทศเวียดนาม เมียนมาร์ ลาว และอินโดนีเซีย ต่างก็ได้รับผลกระทบจากการแพร่ระบาดของโควิด-19 เช่นกัน
นอกจากนี้ราคาวัตถุดิบและต้นทุนโลจิสติกส์ปรับตัวสูงขึ้นตามตลาดโลก ขณะที่การปรับขึ้นราคาขายสินค้าเพื่อให้สอดคล้องกับต้นทุนการผลิตที่สูงขึ้น ต้องล่าช้าจากแผนงานที่วางไว้ เนื่องจากสถานการณ์การแพร่ระบาดของโควิด-19 ที่รุนแรงและยืดเยื้อ จึงส่งผลกระทบต่อกำไรขั้นต้น และกำไรสุทธิของบริษัทฯ สำหรับ 9 เดือนแรกของปี 2564 บริษัทฯ มีกำไรสุทธิเป็นเงิน 1,483 ล้านบาท ลดลง 4% ส่วนกำไรสุทธิสำหรับไตรมาส 3/2564 เป็นเงิน 268 ล้านบาท ลดลงจากงวดเดียวกันปีก่อน 49% อย่างไรก็ตามบริษัทฯ ได้ปรับราคาขายสินค้าในรอบแรกแล้วเสร็จในปลายไตรมาส 3 และเริ่มปรับราคาขายสินค้าเป็นรอบที่ 2 ให้เหมาะสมกับราคาวัตถุดิบยังปรับตัวสูงขึ้นอย่างต่อเนื่อง โดยคาดว่าจะแล้วเสร็จในเดือนมกราคมปีหน้า ทำให้กำไรขั้นต้นจะกลับฟื้นตัวในไตรมาส 4 เป็นต้นไป
อย่างไรก็ตามด้วยภาพรวมของสถานการณ์การแพร่ระบาดของโควิด-19 ในประเทศ มีแนวโน้มทิศทางลดลงอย่างต่อเนื่อง รวมถึงการผ่อนคลายความเข้มงวดของมาตรการควบคุมโรคต่างๆ และการเปิดประเทศ ตั้งแต่วันที่ 1 พฤศจิกายนที่ผ่านมา จะช่วยกระตุ้นกิจกรรมทางเศรษฐกิจ รวมถึงความต้องการใช้วัสดุก่อสร้างที่จะเร่งตัวขึ้นจากการปรับปรุงซ่อมแซมพี่พัก รีสอร์ท โรงแรม และสถานที่ต่างๆ เพื่อเตรียมต้อนรับนักท่องเที่ยวทั้งในประเทศและต่างประเทศ ตลอดจนการซ่อมแซมที่อยู่อาศัยภายหลังการเกิดอุทกภัยในพื้นที่หลายจังหวัด เป็นปัจจัยสนับสนุนการเติบโตของยอดขายในไตรมาส 4
ทั้งนี้บริษัทฯ เตรียมพร้อมรับโอกาสจากการฟื้นตัวของเศรษฐกิจ ทั้งการขยายธุรกิจวัสดุก่อสร้างอย่างครบวงจร และการมีบริการที่หลากหลายเพื่อมุ่งตอบโจทย์ความต้องการของลูกค้า ภายใต้แนวคิด “Total Solution” อาทิ “WHO Service”  เพื่อให้บริการงานช่างคุณภาพ  ศูนย์จำหน่ายสินค้า TOA ทั้งระบบ “Mega Paint &amp; Home” และศูนย์จำหน่ายสินค้าเคมีภัณฑ์ก่อสร้างของ TOA “Protect &amp; Repair”  ที่จะช่วยเสริมการเติบโตอย่างแข็งแกร่งและยั่งยืน
 
 